“O‘zbekistonda xorijiy tillar” nomli kasbga oid elektron jurnal va Internet portalini tashkil etish to‘g‘risida

O‘zbekiston Respublikasi Prezidentining “Chet tillarni o‘rganish tizimini yanada takomillashtirish chora-tadbirlari to‘g‘risida” 2012-yil 10-dekabrdagi PQ–1875-son qarorining ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Oliy va o‘rta maxsus ta’lim vazirligi, Xalq ta’limi vazirligi hamda Aloqa, axborotlashtirish va telekommunikatsiya texnologiyalari davlat qo‘mitasining O‘zbekiston davlat jahon tillari universiteti muassisligida “O‘zbekistonda xorijiy tillar” nomli kasbga oid elektron jurnal va Internet portalini hamda mustaqil yuridik shaxs maqomiga ega bo‘lgan “O‘zbekistonda xorijiy tillar” nomli kasbga oid elektron jurnal va Internet portali tahririyati” davlat muassasasini ta’sis etish to‘g‘risidagi takliflari ma’qullansin.
 2. “O‘zbekistonda xorijiy tillar” nomli kasbga oid elektron jurnal va Internet portalining asosiy vazifalari etib quyidagilar belgilansin:
 davlat ustuvor yo‘nalishlariga mos respublika miqyosida xorijiy tillarni o‘rganishga oid nazariy va metodologik muammolarni yoritish;
 xorijiy tillarni o‘rganish va xorijiy filologiya sohasida olib borilayotgan ilmiy-tadqiqot va o‘quv-uslubiy ishlar, innovatsion loyihalar va ularni amaliyotga joriy etish borasida erishilayotgan natijalarni keng jamoatchilik e’tiboriga havola qilish;
 xorijiy tillarni o‘rganishda xalqlar madaniyati va madaniyatlararo muloqot masalalarini yoritish;
 xorijiy tillarni o‘qitishda zamonaviy ta’lim texnologiyalarini joriy etish, uzluksiz ta’lim tizimi va xalqaro ta’lim dasturlari doirasidagi turli loyihalar natijalarini ommalashtirish;
 yangiliklar va sohaga oid materiallarni yoritib borish.
 3. O‘zbekiston davlat jahon tillari universiteti O‘zbekiston Respublikasi Oliy va o‘rta maxsus ta’lim vazirligi bilan birgalikda bir oy muddatda:
 “O‘zbekistonda xorijiy tillar” nomli kasbga oid elektron jurnal va Internet portali tahririyati” davlat muassasasining ustavini belgilangan tartibda ishlab chiqsin va tasdiqlasin, shuningdek uni davlat ro‘yxatidan o‘tkazsin; 
 “O‘zbekistonda xorijiy tillar” nomli kasbga oid elektron jurnal va Internet portali davriyligi, uning tahririyat hay’ati hamda shtat jadvalini belgilasin;
 “O‘zbekistonda xorijiy tillar” nomli kasbga oid elektron jurnal va Internet portali tahririyati” davlat muassasasining samarali faoliyat olib borishi uchun barcha zaruriy shart-sharoitlar yaratsin;
 O‘zbekiston Respublikasi Mehnat va aholini ijtimoiy muhofaza qilish vazirligi bilan kelishgan holda “O‘zbekistonda xorijiy tillar” nomli kasbga oid elektron jurnal va Internet portali tahririyati” davlat muassasasi xodimlarining mehnatiga haq to‘lash razryadlari va shartlarini belgilangan tartibda ishlab chiqsin va tasdiqlasin.
 4. “O‘zbekistonda xorijiy tillar” nomli kasbga oid elektron jurnal va Internet portali tahririyati” Toshkent shahri, Chilonzor tumani, Muqimiy ko‘chasi, 104-uy manzilidagi O‘zbekiston davlat jahon tillari universiteti binosiga ijara to‘lovisiz joylashtirilsin. 
 5. O‘zbekiston davlat jahon tillari universiteti: 
 2014-yil 1-martga qadar “O‘zbekistonda xorijiy tillar” nomli kasbga oid elektron jurnal va Internet portali faoliyatini samarali tashkillashtirsin;
 ikki oy muddatda “O‘zbekistonda xorijiy tillar” nomli kasbga oid elektron jurnal va Internet portalini mazmunan boyitish va muntazam yangilab borilishi yuzasidan chora-tadbirlar rejasini ishlab chiqsin va O‘zbekiston Respublikasi Oliy va o‘rta maxsus ta’lim vazirligiga tasdiqlash uchun kiritsin.
 6. O‘zbekiston Respublikasi Aloqa, axborotlashtirish va telekommunikatsiya texnologiyalari davlat qo‘mitasiga “O‘zbekistonda xorijiy tillar” nomli kasbga oid elektron jurnal va Internet portalini “Elektron ta’lim” tarmog‘iga ulanishini ta’minlasin.
 7. Quyidagilar “O‘zbekistonda xorijiy tillar” nomli kasbga oid elektron jurnal va Internet portali tahririyati” davlat muassasasining faoliyatini moliyalashtirish manbai etib belgilansin:
 O‘zbekiston Respublikasi Oliy va o‘rta maxsus ta’lim vazirligining Oliy ta’lim muassasalarini rivojlantirish jamg‘armasi mablag‘lari;
 xalqaro tashkilotlar homiylik xayriyalari, grantlari;
 obuna to‘lovlaridan tushadigan mablag‘lar hamda xo‘jalik faoliyatidan olingan mablag‘lar;
 qonunchilik hujjatlarida ta’qiqlanmagan boshqa mablag‘lar.
 8. O‘zbekiston Respublikasi Aloqa, axborotlashtirish va telekommunikatsiya texnologiyalari davlat qo‘mitasi “O‘zbekistonda xorijiy tillar” nomli kasbga oid elektron jurnal va Internet portali tahririyati” davlat muassasasining ishini samarali tashkil etish maqsadida kompyuter va kommunikatsiya vositalari, audio, video, tasviriy texnikalar, zarur mebellar bilan to‘liq jihozlash uchun 200 mln so‘m homiylik mablag‘lari ajratilishi to‘g‘risidagi taklifiga rozilik berilsin. 
 9. O‘zbekiston Matbuot va axborot agentligi “O‘zbekistonda xorijiy tillar” nomli kasbga oid elektron jurnal va Internet portalini ommaviy axborot vositasi sifatida belgilangan tartibda davlat ro‘yxatidan o‘tkazsin. 
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.I. Ikramov zimmasiga yuklansin.